**OBRAZLOŽENJE PRIJEDLOGA PRVIH IZMJENA I DOPUNA**

**PRORAČUNA GRADA KARLOVCA ZA 2024. GODINU**

**1. U V O D**

Proračun Grada Karlovca za 2024. godinu kao i Projekcije proračuna za 2025. i 2026. godinu usvojeni su na 31. sjednici Gradskog vijeća Grada Karlovca održanoj dana 14. prosinca 2023. godine, a objavljeni u Glasniku Grada Karlovca broj 23/2023.

Proračun za 2024. godinu usvojen je u iznosu od 95.249.310,00 eura.

Zakonom o proračunu (Narodne novine, broj 144/21) utvrđeno je da se proračun mora uravnotežiti ako se tijekom proračunske godine, zbog nepredviđenih okolnosti, umanje ili povećaju prihodi i primici, odnosno rashodi i izdaci. Nadalje, spomenuti Zakon propisuje da se uravnoteženje proračuna (ukupni prihodi pokrivaju ukupne rashode) provodi tijekom proračunske godine izmjenama i dopunama proračuna prema postupku za donošenje proračuna.

 Stoga se na osnovi dosadašnje dinamike ostvarenja prihoda i rashoda te procjene njihova ostvarenja do kraja 2024. godine, kao i zbog rasporeda viškova prihoda, predlažu Prve izmjene i dopune Proračuna Grada Karlovca za 2024. godinu.

 Prvim izmjenama i dopunama Proračuna Grada Karlovca predlaže se proračun u iznosu od 114.107.281,00 eura, što je povećanje za gotovo 18,9 mil. eura odnosno za 19,80% u odnosu na Proračun za 2024. godinu.

U nastavku slijedi obrazloženje općeg dijela proračuna odnosno ukupnih prihoda/primitaka i rashoda/izdataka koji se predlažu Prvim izmjenama i dopunama Proračuna Grada Karlovca za 2024. godinu u odnosu na početni Proračun za 2024. godinu.

Izmjene u posebnom dijelu proračuna, odnosno promjene na stavkama rashoda i izdataka po pojedinim razdjelima čiji su nositelji odjeli gradske uprave, detaljno su opisane u obrazloženjima izmjena i dopuna financijskih planova odjela gradske uprave za 2024. godinu, po programima.

U nastavku se daje tablični prikaz promjena prihoda i primitaka, te rashoda i izdataka koji se predlažu Prvim izmjenama i dopunama Proračuna Grada Karlovca za 2024. godinu, prema osnovnoj klasifikaciji.

1. **OPĆI DIO**

**Tablica 1. Struktura Prvih izmjena i dopuna Proračuna Grada Karlovca za 2024. godinu prema osnovnoj klasifikaciji**



**2. PRIHODI I PRIMICI PRORAČUNA**

U narednoj tabeli prikazane su promjene na osnovnim skupinama prihoda i primitaka u odnosu na prethodni plan. Prijedlogom Prvih izmjena i dopuna Proračuna Grada Karlovca za 2024. godinu prihodi i primici su veći za 19,80 % u odnosu na početni plan Proračuna.

**Tablica 2. Planirani prihodi i primici Proračuna Grada Karlovca za 2024. godinu i prijedlog povećanja/smanjenja**



**2.1.PRIHODI POSLOVANJA**

**PRIHODI POSLOVANJA** (prihodi od poreza, pomoći iz inozemstva i od subjekata unutar opće države, prihodi od imovine, prihodi od upravnih i administrativnih pristojbi i pristojbi po posebnim propisima, prihodi od prodaje proizvoda i robe, te pruženih usluga i od donacija, prihodi od kazni, upravnih mjera i ostali prihodi) predlažu se u iznosu od 98.284.976 eura ili za 17,8 mil. eura više u odnosu na planirane prihode Proračuna za 2024. godinu.

* **Prihodi od poreza**

Prihodi od poreza planiraju se u iznosu od 31.353.297 eura i ovim izmjenama i dopunama su povećani za 5,7 mil. eura. U ovoj skupini prihoda planirani su prihodi od poreza na imovinu (porez na promet nekretnina i porez na kuće za odmor) koji iznose 1.275.000 eura dok su prihodi od poreza na robe i usluge planirani u iznosu od 326.000 eura. Prihodi od poreza na robe i usluge odnose se na prihode od poreza na potrošnju alkoholnih i bezalkoholnih pića u iznosu od 310.000 eura i na porez na tvrtku u iznosu od 1.000 eura (porez na tvrtku naplaćuje se temeljem razreza poreza iz prethodnih godina, jer je taj porez od 01.01.2017. ukinut novim Zakonom o lokalnim porezima), te na prihode od poreza na robu i usluge kod proračunskog korisnika Kino Edison u iznosu od 15.000 eura. Prihodi od poreza i prireza na dohodak ovim izmjenama iznose 29.752.297 eura i povećani su za 5,6 mil. eura u odnosu na plan proračuna za 2024. godinu, a temeljem podataka o ostvarenim prihodima u prva četiri mjeseca.

* **Pomoći iz inozemstva i od subjekata unutar općeg proračuna**

Ukupan iznos pomoći iz inozemstva i od subjekata unutar općeg proračuna planira se u iznosu od 52.749.329 eura odnosno povećava se za gotovo 12 mil. eura ili 29,32% u odnosu na prethodni plan.

**Pomoći od međunarodnih organizacija te institucija i tijela EU** planirane su u iznosu od 20.692 eura što je za 7.946 eura ili za 27,75% manje u odnosu na planirano, a smanjenje se najvećim dijelom odnosi na pomoći iz inozemstva za provedbu projekta We Join Forces for the Green Future za što je planirano 16.592 eura pomoći, a preostali iznos smanjenja se odnosi na pomoći od međunarodnih organizacija te institucija i tijela EU za Gradsko kazalište Zorin dom.

**Pomoći proračunu iz drugih proračuna** planirane su u novom iznosu od 3.454.886 eura, što je povećanje za 105,01% u odnosu na prethodni plan. U strukturi ove skupine pomoći 282.604 eura se odnosi na pomoći iz županijskog proračuna, od čega se 142.604 eura odnosi pomoći namijenjenih sanaciji šteta nastalih uslijed potresa koji je krajem 2020. godine pogodio Karlovačku županiju, a 140.000 eura se odnosi na kapitalne pomoći za uređenje parkinga u sklopu Poduzetničkog centra "Nikola Tesla".

Iz Ministarstva znanosti i obrazovanja u 2024. godini planirano je 651.728 eura za fiskalnu održivost dječjih vrtića, 59.248 eura za sufinanciranje privatnih vrtića, 29.541 eura za projekt Pomoćnici u nastavi VI, te 64.059 eura za projekt Pomoćnika u nastavi VII. Iz Ministarstva regionalnog razvoja i fondova EU u 2024. godini planirano je 19.837 eura za projekt ZEB4ZEN, 11.361 eura za projekt solarizacije ustanova Grada Karlovca SolariKA, te 1.000 eura za projekt PREP4KaGT-1. Prvim rebalansom za 2024. godinu planirano je 180.205 eura pomoći za Kino Edison i to 102.703 eura za obnovu te 77.502 eura za revitalizaciju (zaostaci za 2023. godinu), planirane su i pomoći za nove projekte CITY WALK 2.0. u iznosu od 15.000 eura, za projekt INFIRE 13.000 eura, te projekt GIFTSNET iznos od 5.540 eura. Također, planirane su kapitalne pomoći za cjelovitu obnovu Mihalićeve kuće na adresi Gornja Gaza 3 u iznosu od 56.106 eura, za zgradu gradske uprave na Trgu bana J.Jelačića 233.085 eura, za Hrvatski dom 858.486 eura, zgradu Gradskog muzeja 413.483 eura te zgradu KAMOD-a 2.159 eura. Iznos od 10.000 eura planiran je kao kapitalne pomoći za očuvanje kulturne baštine, a sredstva će doznačiti Ministarstvo kulture i medija. Također, od Središnjeg državnog ureda za demografiju očekuju se pomoći za igralište dječjeg vrtića Banija u iznosu od 29.880 eura, a od Ministarstva rada, mirovinskoga sustava, obitelji i socijalne politike za unapređenje rada dječjih vrtića očekuje se iznos od 9.729 eura (zaostaci za 2023. godinu).

**Pomoći od izvanproračunskih korisnika** su povećane za 1.079.977 eura u odnosu na izvorni plan i iznose 2.206.487 eura, od čega se najveći dio odnosi na pomoći od ostalih subjekata unutar općeg proračuna u iznosu od 1.672.949 eura te na pomoći od Fonda za zaštitu okoliša i energetsku učinkovitost u iznosu od 515.563 eura. Unutar pomoći od ostalih subjekata unutar općeg proračuna značajnije se povećavaju pomoći Hrvatskih voda za projekt Karlovac II i to za 154,12% te novim planom iznose 889.407 eura, dok su pomoći od Županijske uprave za ceste planirane u iznosu od 603.270 eura, a sredstva su namijenjena održavanju nerazvrstanih cesta. Također, ovim izmjenama i dopunama plana za 2024. godinu planirane su pomoći od Hrvatskih cesta u iznosu od 13.272 eura za projekt mosta Banija te 167.000 eura pomoći iz Hrvatskih voda za sanaciju klizišta Zadobarje. Kapitalne pomoći iz Fonda za sanaciju odlagališta Ilovac (završetak gradnje nove kazete) planirane su u iznosu od 278.710 eura, za polupodzemne spremnike 24.000 eura, a za energetsku obnovu zgrade Javne vatrogasne postrojbe 55.475 eura. Također, iz Fonda za zaštitu okoliša i energetsku učinkovitost ovim izmjenama planirane su pomoći za uređenje Vrbanićevog perivoja u iznosu od 110.878 eura te za prilagodbu klimatskim promjenama 43.960 eura (zaostaci za 2023. godinu). Kod proračunskih korisnika planirano je 17.975 eura pomoći Gradskoj knjižnici Ivan Goran Kovačić od Hrvatskog zavoda za zapošljavanje za obavljanje javnih radova.

**Pomoći izravnanja za decentralizirane funkcije** osnovnog školstva i vatrogastva su usklađene s Uredbom o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2024. godinu (Narodne novine, broj 10/2024). Prvim izmjenama i dopunama proračuna za 2024. godinu pomoći izravnanja su planirane u iznosu od 1.573.938 eura, pri čemu se na osnovno školstvo odnosi 862.556 eura, a na vatrogastvo 711.382 eura.

**Pomoći proračunskim korisnicima iz proračuna koji im nije nadležan** su povećane za 2.612.451 eura, a odnose se na pomoći iz državnog i županijskog proračuna proračunskim korisnicima koje su planirane u iznosu od 15.857.115 eura. Najvećim dijelom odnose se na prihode osnovnih škola Grada Karlovca namijenjenih financiranju plaća i ostalih rashoda za zaposlene, a koji se ostvaruju iz državnog proračuna.

**Pomoći temeljem prijenosa EU sredstava** planirane su u iznosu većem za 6,6 mil. eura, odnosno 28,50 % više u odnosu na izvorni plan i novi plan iznosi 29.636.211 eura, a odnosi se najvećim dijelom na povećanje sredstava iz Nacionalnog plana oporavka i otpornosti (NPOO) za cjelovitu obnovu zgrade Hrvatski dom, za što je planirano 5.255.388 eura ili 110,22% više u odnosu na izvorni plan. Također, iz Nacionalnog plana oporavka i otpornosti planirana su sredstva za cjelovitu obnovu male zgrade gradske uprave na Trgu bana Josipa Jelačića u iznosu od 2.634.016 eura, cjelovitu obnovu zgrade KAMOD-a 3.783.556 eura, za Osnovnu školu Luščić 170.000 eura, za cjelovitu obnovu rodne kuća književnika Stjepana Mihalića na adresi Gornja Gaza 3 650.009 eura, za cjelovitu obnovu Osnovne škole Dragojle Jarnević 6.002.000 eura, za dječji vrtić Rečica 435.433 eura, dječji vrtić Luščić 972.000 eura, za cjelovitu obnovu zgrade Gradskog muzeja 3.128.810 eura, za energetsku obnovu Sokolskog doma 852.521 eura, te za prometnicu Luščić 1.275.000 eura.

Smanjenje unutar ove skupine pomoći najvećim se dijelom odnosi na smanjenje pomoći iz ITU mehanizma za Stari Grad Dubovac u iznosu od 1.007.250 eura.

Prvim izmjenama i dopunama plana za 2024. godinu planirane su tekuće pomoći za projekt unaprjeđenja rada dječjih vrtića u iznosu od 55.130 eura (zaostaci za 2023. godinu), kapitalne pomoći za Dječji vrtić Hrnetić u iznosu od 670.800 eura, kapitalne pomoći iz Ministarstva prostornoga uređenja, graditeljstva i državne imovine za digitalizaciju prostornih planova 60.000 eura, kapitalne pomoći za obnovu i revitalizaciju Kina Edison u iznosu od 1.403.174 eura (zaostaci za 2023. godinu), te pomoći za nove projekte CITY WALK 2.0 (95.000 eura) i INFIRE (87.000 eura)

Za 2024. godinu posredstvom Ministarstva znanosti i obrazovanja za projekt Pomoćnici u nastavi VII za školsku godinu 2024./25. planirano je 84.609 eura, dok su za projekt Pomoćnici u nastavi VI za školsku godinu 2023./24. korigirana sredstava za 6,51% te novim planom iznose 191.606 eura.

Prihodi proračunskih korisnika po osnovi pomoći temeljem prijenosa EU sredstava odnose se najvećim dijelom na prihod Aquatike - slatkovodnog akvarija za projekt CreDiT koji u sklopu programa Kreativna Europa sufinancira Europska komisija, te na pomoći temeljem prijenosa EU sredstva za projekt Školska shema koji podrazumijeva dodjelu besplatnih obroka voća, povrća, mlijeka i mliječnih proizvoda za djecu osnovnih i srednjih škola.

* **Prihodi od imovine**

Prihodi od imovine (prihodi od financijske i nefinancijske imovine) planirani su u iznosu većem za 90.000 eura i novi plan iznosi 2.165.371 eura, a odnose se manjim dijelom na prihode od financijske imovine koji su ovim izmjenama i dopunama povećani za 20.000 eura zbog povećanja očekivanih prihoda od kamata na oročena sredstva i depozite po viđenju te iznose 240.000 eura, te najvećim dijelom na prihode od nefinancijske imovine koji su planirani u iznosu od 1.925.371 eura. Vrijednosno najznačajniji prihodi ove skupine su prihodi od parkinga koji se planiraju u iznosu od 900.000 eura, zatim prihodi od naknada za uporabu javnih gradskih površina koji se predviđaju u iznosu od 232.535 eura i zakupa poslovnih objekata koji se planiraju u iznosu od 210.000 eura.

Planirani prihodi od zakupa i služnosti na gradskom zemljištu iznose 135.000 eura, a prihodi od iznajmljivanja imovine (stanovi) se predviđaju u iznosu od 105.000 eura. U 2024. godini planirani su prihodi od spomeničke rente u iznosu od 100.000 eura, naknada za zbrinjavanje komunalnog otpada u iznosu od 40.000 eura, prihodi od zakupa imovine u iznosu od 25.000 eura, prihodi od naknada za eksploataciju mineralnih sirovina 20.000 eura, prihodi od naknada za koncesije planirane u iznosu od 10.000 eura, prihodi od zakupa poljoprivrednog zemljišta u vlasništvu države 4.000 eura, te prihodi od iznajmljivanja imovine (Selce) 5.000 eura.

Prihodi proračunskih korisnika po ovoj osnovi odnose se najvećim dijelom na prihode korisnika Sportski objekti Karlovac od zakupnina za poslovne prostore.

**Prihodi od financijske imovine** planirani su u iznosu od 240.000 eura, a odnose se na ostvarenu dobit od trgovačkog društva Čistoća u iznosu od 200.000 eura dok se na prihode od kamata na oročena sredstva i na depozite po viđenju odnosi iznos od 40.000 eura.

* **Prihodi od upravnih i administrativnih pristojbi, pristojbi po posebnim propisima i naknada**

Skupina prihoda od upravnih i administrativnih pristojbi, pristojbi po posebnim propisima i naknada Prvim izmjenama proračuna planirana je u iznosu manjem za 156.197 eura i novi plan iznosi 10.226.861 eura.

**Upravne i administrativne pristojbe** planirane su u iznosu od 120.000 eura, a odnose se na prihode od prodaje državnih biljega u iznosu od 15.000 eura dok prihodi od gradskih i općinskih pristojbi i naknada iznose 90.000 eura, a prihodi od boravišnih pristojbi 15.000 eura.

**Prihodi po posebnim propisima** su manji za 153.197 eura i iznose 2.856.861 eura, od čega se najveći dio ovih prihoda odnosi na vlastite prihode proračunskih korisnika (participacija roditelja za vrtiće, članarine, ulaznice i drugi namjenski prihodi proračunskih korisnika) u iznosu od 2,7 mil.eura.

Ostale nespomenute prihode čine prihodi po sudskim presudama koji su planirani u iznosu od 20.000 eura, naknada za jamstvo Gradskoj toplani d.o.o. od 24.000 eura, naknada za zadržavanje nezakonito izgrađenih zgrada u prostoru u iznosu od 20.597 eura, prihod od vodnog doprinosa u iznosu od 5.000 eura dok je doprinos za šume planiran u iznosu od 94.361 eura.

 **Prihodi od komunalnih doprinosa i naknada** ovim izmjenama i dopunama nisu se mijenjali, te iznose 7.250.000 eura, pa je tako prihod od komunalne naknade planiran u iznosu od 6.250.000 eura, a komunalni doprinos u iznosu od 1.000.000 eura.

* **Prihodi od prodaje proizvoda i robe te pruženih usluga i prihodi od donacija**

Predlaže se povećanje ove skupine prihoda za 149.543 eura i novi plan iznosi 1.615.711 eura, a odnose se najvećim dijelom na vlastite prihode proračunskih korisnika.

Prihodi od prodaje proizvoda i robe te pruženih usluga proračunskih korisnika planirani su u iznosu od 1.170.900 eura dok se na prihode Grada po ovoj osnovi odnosi 305.000 eura (prihodi od pruženih usluga za Hrvatske vode planiraju se u iznosu 240.000 eura, a prihodi od pruženih usluga PAUK službe u iznosu od 65.000 eura).

 Prihodi od donacija su planirani u iznosu od 139.811 eura pri čemu se dio odnosi na donacije trgovačkih društava za projekt KA - kvart u iznosu od 46.453 eura, donacije od poslovnih subjekata za prostorno plansku dokumentaciju u iznosu od 38.500 eura dok se na proračunske korisnike odnosi 54.858 eura prihoda od donacija.

* **Kazne, upravne mjere i ostali prihodi**

Navedena skupina prihoda je ovim izmjenama i dopunama proračuna planirana u iznosu većem za 20.000 eura i iznosi 174.407 eura, a odnosi se na naplatu prihoda od novčanih kazni (prekršajne kazne komunalnih redara) u iznosu od 60.000 eura, prihode za naplaćene troškove prisilne naplate u iznosu od 1.000 eura, te ostale prihode u iznosu od 113.407 eura (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

**2.2. PRIHODI OD PRODAJE NEFINANCIJSKE IMOVINE**

 **Prihodi od prodaje neproizvedene dugotrajne imovine** ovim izmjenama i dopunama smanjeni su za 3.000 eura, te iznose 52.000 eura, a najvećim dijelom se odnose na prihode od prodaje zemljišta u vlasništvu grada koji iznose 50.000 eura, dok su prihodi od prodaje zemljišta u državnom vlasništvu smanjeni za 3.000 eura te iznose 2.000 eura.

 **Prihodi od prodaje proizvedene dugotrajne imovine** su se smanjili za 425 eura i iznose 256.010 eura. Najveći dio se odnosi na prihode od prodaje građevinskih objekata (stanova) koji su planirani u iznosu od 247.356 eura, dok prihodi od prodaje postrojenja i opreme iznose 3.991 eura, a prihodi od prodaje prijevoznih sredstava 4.663 eura. Prihodi od prodaje stanova na kojima postoji stanarsko pravo uz obročnu otplatu na temelju ugovora iz ranijih godina planirani su u iznosu od 100.377 eura, prihodi od prodaje gradskih stanova u iznosu od 140.000 eura dok su prihodi od prodaje poslovnih objekata planirani u iznosu od 5.000 eura.

**2.3. PRIMICI OD FINANCIJSKE IMOVINE I ZADUŽIVANJA**

 Prvim izmjenama i dopunama plana za 2024. godinu primici od financijske imovine i zaduživanja povećavaju se 1.744.719 eura i njihov plan iznosi 11.317.304 eura, a odnosi se na ostatak neiskorištenih kredita i novih kredita namijenjenih financiranju izgradnje komunalne infrastrukture u sklopu projekta Karlovac II u iznosu od 3.824.718 eura, 425.000 eura se odnosi na most Rakovac dok je 3.668.731 eura namijenjeno projektu dječjeg vrtića Luščić, a 515.000 projektu dječjeg vrtića Rečica. Preostali iznos odnosi se na kredit za energetsku obnovu zgrade Javne vatrogasne postrojbe u iznosu od 183.855 eura te zajmove za komunalnu i sportsku infrastrukturu u iznosu od 2.700.000 eura.

**3. RASHODI I IZDACI**

Prijedlogom prvih izmjena Proračuna za 2024. godinu povećavaju se ukupni rashodi i izdaci proračuna za 18,9 mil. eura, što je povećanje za 19,80% planiranih proračunskih rashoda i izdataka za 2024. godinu i novi plan uravnotežen je s prihodima u iznosu 114.107.281 eura.

Rashodi poslovanja planirani su u 2024. godini u iznosu od 58.963.035 eura i veći su za 7.176.030 eura u odnosu na Proračun za 2024. godinu, rashodi za nabavu nefinancijske imovine planirani su u iznosu većem za 11,7 mil. eura i novi plan iznosi 53.619.246 eura, dok se izdaci za financijsku imovinu i otplatu zajmova planirani u iznosu od 1.525.000 eura nisu mijenjali u odnosu na početni plan za 2024. godinu.

U nastavku se daje prikaz promjena na osnovnim skupinama rashoda i izdataka u odnosu na prethodni plan Proračuna.

**Tablica 3. Planirani rashodi i izdaci Proračuna Grada Karlovca za 2024. godinu i prijedlog povećanja/smanjenja**



**3.1**. **RASHODI POSLOVANJA**

 **Rashodi poslovanja** planirani su Prvim izmjenama i dopunama Proračuna Grada Karlovca u 2024. godini u ukupnom iznosu od 58.963.035 eura što je za 13,9% više u odnosu na Plan za 2024. godinu. Predloženi rashodi poslovanja planirani su po skupinama rashoda i izdataka kako slijedi:

**Rashodi za zaposlene** (plaće, ostali rashodi za zaposlene, doprinosi koji se odnose ukupno na djelatnike Gradske uprave i proračunske korisnike) planirani su u ukupnom iznosu od 29.524.467 eura, što je za 3,7 mil. eura više u odnosu na plan za 2024. godinu. U strukturi ukupnih rashoda i izdataka čine 25,87%. Unutar rashoda za zaposlene bruto plaće planirane su u iznosu 23.703.020 eura, ostali rashodi za zaposlene planirani su u iznosu 1.881.067 eura, dok su doprinosi na plaću planirani u iznosu od 3.940.380 eura. Rashodi za zaposlene u gradskoj upravi povećani su za 110.172 eura i iznose 3,83 mil.eura, dok rashodi za zaposlene kod proračunskih korisnika iznose 25,1 mil.eura i najveće povećanje vidljivo je kod dječjih vrtića i osnovnih škola.

**Materijalni rashodi** planirani su u iznosu od 21.351.652 eura i veći su za 2,6 mil. eura u odnosu na Plan za 2024. godinu. Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa te ostali nespomenuti rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine upravne, administrativne i sudske pristojbe i ostali slični rashodi. U ukupnim rashodima i izdacima u Proračunu Grada Karlovca sudjeluju s 18,71%.

 Najveći dio rashoda odnosi se na rashode za usluge u iznosu od 14.103.273 eura (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) što je povećanje za 2,2 mil. eura, zatim na rashode za materijal i energiju u iznosu od 4.271.239 eura (troškovi energije, uredski materijal, sitni inventar i drugi materijalni rashodi) što je povećanje za 73.332 eura, ostali nespomenuti rashodi poslovanja veći su za 145.769 eura i iznose 1.479.636 eura, naknade troškova zaposlenima planirane su u iznosu od 1.387.894 eura i veće su za 103.874 eura, dok su naknade troškova osobama izvan radnog odnosa planirane u iznosu od 109.610 eura.

**Financijski rashodi** (kamate za primljene kredite i zajmove i ostali financijski rashodi) planirani su u iznosu od 467.878 eura i ovim izmjenama su smanjeni za 21.833 eura, pri čemu kamate za primljene kredite i zajmove iznose 127.313 eura, dok su ostali financijski rashodi planirani u iznosu od 340.565 eura, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

**Subvencije** (subvencije trgovačkim društvima u javnom sektoru i subvencije trgovačkim društvima, obrtnicima i malim i srednjim poduzetnicima i poljoprivrednicima) ovim izmjenama iznose 1.384.507 eura, u ukupnim rashodima i izdacima sudjeluju s 1,21% pri čemu se na sufinanciranje privatnih vrtića i obrta za čuvanje djece odnosi 152.414 eura. Subvencija za javni gradski prijevoz planirana je u iznosu od 800.000 eura, sufinanciranje Hrvatskog radio Karlovca d.o.o. u iznosu od 37.000 eura, a potpore poduzetništvu 240.000 eura. Također, u ovoj kategoriji rashoda planirane su subvencije poljoprivrednim gospodarstvima za primarnu proizvodnju po zahtjevu u iznosu od 135.093 eura te subvencije poljoprivrednim gospodarstvima za diverzifikaciju djelatnosti u iznosu od 15.000 eura. Također, u sklopu projekta Shares planirane su subvencije trgovačkim društvima, zadrugama, poljoprivrednicima i obrtnicima izvan javnog sektora u iznosu od 5.000 eura.

 **Pomoći dane u inozemstvo i unutar opće države** planirane su u iznosu većem za 38.000 eura ili za 5,11% u odnosu na plan za 2024. godinu. U ukupnim rashodima i izdacima Proračuna Grada Karlovca sudjeluju s 0,68%. Pomoći unutar općeg proračuna iznose 771.794 eura, a odnose se na:

- kapitalne pomoći općini Draganić i Krnjak u iznosu od 10.000 eura,

- tekuće pomoći za redovno poslovanje tvrtke Geotermika d.o.o u iznosu od 100.000 eura

- kapitalne pomoći Centru za gospodarenje otpadom u iznosu od 643.794 eura

- pomoći za likvidaciju trgovačkog društva Mladost d.o.o. u iznosu od 18.000 eura

Pomoći proračunskim korisnicima drugih proračuna iznose 9.736 eura i ovim izmjenama i dopunama nisu se mijenjale, a odnose se dijelom na pomoći Gimnaziji Karlovac za Booktrailer film festival u iznosu 550 eura, pomoći Turističko-ugostiteljskoj školi za Junior barmen cup u iznosu od 550 eura, pomoći Studentskom centru za prehranu studenata u iznosu 6.636 eura, te pomoći Poliklinici SUVAG u iznosu 2.000 eura.

**Naknade građanima i kućanstvima** planirane su u iznosu od 1.645.355 eura i povećane su za 304.500 eura odnosno 22,71% u odnosu na rashode planirane proračunom za 2024. godinu. Ova skupina rashoda odnosi se na socijalni program koji uključuje rashode za troškove stanovanja za korisnike zajamčene minimalne naknade, rashode za troškove stanovanja za socijalno ugrožene građane, na stipendije učenicima i studentima, naknade za podmirenje troškova stanovanja i ogrjeva te toplog obroka građanima u socijalnoj potrebi. Nadalje, kroz ove se naknade sufinanciraju potrebe obitelji i djece i to za prehranu dojenčadi, naknade umirovljenicima, naknade za prehranu djece u osnovnim školama, te poklon paketi za novorođenčad i za siromašne obitelji kao i nabava obrazovnih materijala za osnovnoškolce. U ukupnim rashodima i izdacima Proračuna Grada Karlovca sudjeluju s 1,44%.

**Ostali rashodi** (tekuće i kapitalne donacije, kazne, penali i naknade štete) predlažu se u iznosu od 3.807.646 eura što je za 467.967,00 eura više u odnosu na plan za 2024. godinu. U ukupnim rashodima i izdacima u Proračuna Grada Karlovca sudjeluju s 3,34%.

Tekuće donacije planirane su u iznosu od 3.089.951 eura i veće su za 183.917 eura u odnosu na plan za 2024., pri čemu su za 57.000 eura povećane tekuće donacije u novcu za javne potrebe u sportu, povećani su rashodi za tekuće donacije TZ Grada za potporu za destinacijski menadžment u iznosu od 17.000 eura, povećani rashodi za programe za djecu i mlade u iznosu od 32.082 eura, donacije za javne potrebe u tehničkoj kulturi u iznosu od 12.000 eura, kao i naknade troškova za smještaj djece iz socijalno ugroženih obitelji u vrtiće u iznosu od 5.000 eura.

Kapitalne donacije planirane su u iznosu većem za 149.847 eura ili za 65,53% u odnosu na plan za 2024. godinu i iznose 378.501 eura, a povećanje sredstava se odnosi na kapitalne donacije građanima za obnovu i očuvanje objekata kulturne baštine u iznosu od 127.447 eura te povećanje kapitalnih donacija dobrovoljnim vatrogasnim društvima za objekte u iznosu od 22.400 eura.

Kazne, penali i naknade štete Prvim izmjenama i dopunama plana povećani su za 134.203 eura i iznose 339.194 eura, a odnose se najvećim dijelom na isplate naknada štete građanima za saniranje posljedica poplava u iznosu od 184.203 eura, što je financirano iz dobivene pomoći Ministarstva financija. Preostali iznos planiran je za naknade pravnim i fizičkim osobama po pravomoćnim sudskim presudama u iznosu od 50.000 eura, dok se na naknade za zemljišta po upravnim postupcima odnosi 75.000 eura te na naknade vjerovnicima po ošasnoj imovini iznos od 27.000 eura.

**3.2. RASHODI ZA NABAVU NEFINANCIJSKE IMOVINE**

Rashodi za nabavu nefinancijske imovine planirani su u iznosu većem za 11,7 mil. eura ili za 27,90% u odnosu na plan za 2024. godinu i iznose 53.619.246 eura, a povećanje rashoda za nabavu nefinancijske imovine rezultat je većih rashoda određenih za kupnju i izgradnju građevinskih objekata kao i rashoda za dodatna ulaganja na građevinskim objektima. U ukupnim rashodima i izdacima u Proračuna Grada Karlovca sudjeluju s 46,99%.

Od toga su **rashodi za nabavu neproizvedene dugotrajne imovine** planirani u iznosu od 4.723.590 eura, što je za 1.893.227 eura više u odnosu na plan za 2024. godinu i odnose se na rashode za kupnju zemljišta u iznosu od 818.109 eura (troškovi otkupa zemljišta vezanih za izgradnju komunalne infrastrukture), dok se na rashode za nematerijalnu imovinu odnosi 3.905.481 eura (licence i dr.). Najveći dio rashoda odnosi se na rashode za ulaganja u tuđu imovinu tj. objekt zgrade KAMOD-a u iznosu od 3.772.215 eura. Preostali iznos odnosi se na opremu, uređaje i ostala ulaganju u imovinu Javne vatrogasne postrojbe, te na licence.

**Rashodi za nabavu proizvedene dugotrajne imovine** planirani su u iznosu od 26.781.549 eura i veći su za 4,5 mil. eura u odnosu na plan za 2024. godinu. Ovi rashodi se najvećim djelom odnose na **rashode određene za kupnju i izgradnju građevinskih objekata** u iznosu od 23.619.129 eura ili 88,19% ukupnih rashoda za nabavu proizvedene dugotrajne imovine, pri čemu su najznačajniji rashodi namijenjeni projektu Karlovac II u iznosu od 7,3 mil.eura, za izgradnju Dječjeg vrtića Luščić 4,9 mil. eura, izgradnju Dječjeg vrtića Rečica 0,9 mil. eura, te za izgradnju prometnice Luščić 1,5 mil. eura.

Rashodi za nogostup u Žumberačkoj ulici planirani su u iznosu od 650.000 eura, izgradnju igrališta Donje Pokupje 45.864 eura, za sanaciju klizišta Zadobarje 334.000 eura, za izgradnju Osnovne škole Luščić 375.000 eura, a za izgradnju nogometnog igrališta Turanj 1.000.000 eura. U 2024. godini planirani su rashodi za energetsku obnovu Sokolskog doma u iznosu od 1.165.948 eura, te za dodatna ulaganja na Teniskom centru 520.000 eura, dok se za kupnju stanova planira iznos od 100.000 eura. Preostali iznos odnosi se na asfaltiranje makadam prometnica u gradskim četvrtima i mjesnim odborima.

Ostale rashode u ovoj skupini čine **rashodi za nabavu postrojenja i opreme** u iznosu od 1.452.528 eura, za **prijevozna sredstva** je planirano 30.750 eura kod proračunskih korisnika Javna vatrogasna postrojba iznos od 20.750 eura te Dječjeg vrtića Karlovac iznos od 10.000 eura, a **za knjige i umjetnička djela** 409.566 eura (od čega se najveći dio od 294.810 eura odnosi na nabavu udžbenika u osnovnim školama). Ovu skupinu rashoda čine još i **rashodi za nematerijalnu proizvedenu imovinu** koji su povećani u odnosu na plan za 2024. godinu 243.037 eura te planirani u iznosu od 1.264.676 eura (izrada projektne dokumentacije, ulaganja u računalne programe, prostorno planska dokumentacija i drugo), a za **višegodišnje nasade i osnovno stado** planirano je 4.900 eura (nabava riba).

Skupina **rashoda za nabavu plemenitih metala i ostalih pohranjenih vrijednosti** planirana je u iznosu od 700 eura što je na razini izvornog proračuna za 2024.godinu.

 **Rashodi za dodatna ulaganja u nefinancijskoj imovini** planirani su u iznosu 22.113.407 eura od čega se najveći dio odnosi na **dodatna ulaganja na građevinskim objektima** koja su planirana u iznosu od 22.112.407 eura i veća su za 31,7% u odnosu na planirano Proračunom za 2024. godinu. Povećanje rashoda se najvećim dijelom odnosi na povećanje rashoda za cjelovitu obnovu zgrade Hrvatskog doma i novi plan iznosi 6.112.474 eura, rashoda za zgradu Gradskog muzeja koji su planirani u iznosu od 3.539.093 eura, rashoda za dječji vrtić Hrnetić 661.800 eura te rashoda za rodnu kuću Slavka Mihalića 704.115 eura. Istovremeno su smanjeni rashodi za dodatna ulaganja na zgradu gradske uprave na Trgu bana J. Jelačića za 335.699 te novi plan iznosi 2.864.301 eura. U nastavku se nalazi pregled promjena planiranih iznosa po aktivnostima u strukturi rashoda za dodatna ulaganja na građevinskim objektima.



**Dodatna ulaganja na postrojenjima i opremi** predloženim izmjenama i dopunama nisu se mijenjala te iznose 1.000 eura, a odnose se na Stari Grad Dubovac.

**3.3. IZDACI ZA FINANCIJSKU IMOVINU I OTPLATE ZAJMOVA**

Navedeni rashodi ovim Izmjenama i dopunama planirani su na razini izvornog plana u ukupnom iznosu od 1.525.000 eura, a odnose se na otplatu glavnice kredita za što je planirano 1.025.000 eura te na stjecanje udjela Grada u temeljnom kapitalu trgovačkog društava Gradska toplana d.o.o. u iznosu od 500.000 eura.

U strukturi ukupnih rashoda ovi izdaci čine 1,34%.

**II. POSEBNI DIO**

U Posebnom dijelu Proračuna Grada Karlovca za 2024. godinu, pa tako i u Prijedlogu prvih Izmjena i dopuna Proračuna za 2024. godinu, rashodi i izdaci se prikazuju po organizacijskoj klasifikaciji, znači po razdjelima, odnosno po upravnim tijelima gradske uprave i njihovim proračunskim korisnicima prema sljedećem tabličnom prikazu:





U nastavku se daje obrazloženje planiranih rashoda Prvih izmjena i dopuna Proračuna Grada Karlovca za 2024. godinu po razdjelima i programima.

**RAZDJEL 001 UPRAVNI ODJEL ZA POSLOVE GRADONAČELNIKA**

Prijedlogom prvih Izmjena i dopuna Proračuna za 2024. godinu Upravni odjel za poslove gradonačelnika je planiran u iznosu od 4.767.661 eura, odnosno povećan je za 469.920 eura ili 10,93% u odnosu na izvorni proračun za 2024. godinu.

Plan koji predlaže Upravni odjel za poslove gradonačelnika prikazan je po programima i aktivnostima u tablici kako slijedi:



**GLAVA 01 UO ZA POSLOVE GRADONAČELNIKA**

**PROGRAM Javna uprava i administracija** predloženimPrvim izmjenama i dopunama Proračuna Grada Karlovca za 2024. godinu povećan je za 93.450 eura i novi plan iznosi 1.037.789 eura.

**Aktivnost A100001 Materijalni i financijski rashodi poslovanja gradske uprave** planirano je povećanje rashoda za 107.750 eura i novi plan iznosi 868.689 eura, a promjene se najvećim dijelom odnose na povećanje rashoda za usluge za 48.350 eura, rashode za materijal i energiju za 22.500 eura, te povećanje ostalih nespomenutih rashoda poslovanja za 26.700 eura. Preostali iznos povećanja odnosi se na povećanja ostalih rashoda za zaposlene u iznosu od 5.500 eura i naknada troškova zaposlenima u iznosu od 4.700 eura.

**Aktivnost A100005 Rashodi po sudskim presudama** plan sesmanjuje za 50.000 eura, te novi plan za 2024. godinu iznosi 50.000 eura, a odnosi se na naknade šteta pravnim i fizičkim osobama po pravomoćnim sudskim presudama.

**Aktivnost A100007 Karlovačka građanska garda** povećavaju se rashodi za 8.000 eura, te novi plan iznosi 33.500 eura, a povećanje rashoda odnosi se na rashode za Međunarodno prvenstvo u streljaštvu.

**Tekući projekt T100002 Opremanje upravnih odjela gradske uprave** plan rashoda se povećava za 9.700 eura čime je novi planirani iznos za 2024. godinu 30.600 eura, a povećanje se odnosi na povećanje rashoda za nabavu uredske opreme i namještaja.

**Tekući projekt T100003 Troškovi likvidacije trgovačkog društva** je novi projekt planiran ovim Izmjenama i dopunama Plana za 2024. godinu u iznosi od 18.000 eura, a odnosi se na rashode likvidacije trgovačkog društva Mladost d.o.o.

**PROGRAM Civilna zaštita i spašavanje** prijedlogom rebalansa plan se povećava za 184.203 eura i novi plan iznosi 351.953 eura, a odnosi se na **Aktivnost A200004 Mjere obrane od poplave kod koje se** plan povećava za 184.203 eura i iznosi 189.513 eura, a povećanje se odnosi na naknade šteta građanima za sanaciju šteta od poplava nastalih 2023. godine.

**PROGRAM Vatrogastvo** u okviru ovog upravnog odjela povećava se za 22.400 eura i novi plan iznosi 372.400 eura, a povećanje se odnosi na **Tekući projekt T200101 Financiranje dobrovoljnog vatrogastva** unutar kojega su povećane kapitalne donacije dobrovoljnim vatrogasnim društvima za objekte.

**GLAVA 02 GRADSKO VIJEĆE**

Prvim izmjenama i dopunama Plana za 2024. godinu povećani su rashodi Gradskog vijeća za 21.500 eura odnosno za 3,94% i novi plan iznosi 567.300 eura.

**PROGRAM Javna uprava i administracija** planiran je u iznosu većem za 21.500 eura i novi plan iznosi 567.300 eura, a odnosi se na **Aktivnost A100011 Materijalni rashodi Gradskog vijeća** čiji su rashodi povećani za spomenuti iznos zbog povećanja troškova reprezentacije za 3.500 eura, te povećanja naknada članovima radnih tijela Gradskog vijeća za 6.000 eura i naknada članovima Gradskog vijeća za 12.000 eura.

 **GLAVA 03 JAVNA VATROGASNA POSTROJBA**

Prvim izmjenama i dopunama Plana za 2024. godinu povećani su rashodi Javne vatrogasne postrojbe za 148.367 eura odnosno za 6,88% i novi plan iznosi 2.304.219 eura.

**PROGRAM Vatrogastvo** planiran je u iznosu većem za 148.367 eura i novi plan iznosi 2.304.219 eura, a povećanje se odnosi na sljedeće:

**Aktivnost A200102 Materijalni i financijski rashodi poslovanja JVP** planirani su rashodi u iznosu od 330.080 eura što je za 10.215 eura ili za 3,19% više od izvornog plana, a povećani rashodi odnose se na povećane rashode za materijal i energiju za 10.215 eura, a koji se financiraju prenesenim viškom vlastitih prihoda Javne vatrogasne postrojbe iz 2023. godine. Povećane su i ostale naknade zaposlenima u svrhu školarina za 2.000 eura, dok su za isti iznos smanjeni rashodi za usluge koji su trebali biti financirani iz viška prenesenog iz prethodne godine.

**Aktivnost A200103 Rashodi za zaposlene u Javnoj vatrogasnoj postrojbi** povećavaju se ovim Izmjenama i dopunama za 58.639 eura, pri čemu novi plan za 2024. godinu iznosi 1.855.096 eura, a povećanje se odnosi na povećanje bruto plaća za 39.389 eura, doprinosa na plaće u iznosu od 3.680 eura i povećanje ostalih rashoda za zaposlene za 15.570 eura.

**Kapitalni projekt K200101 Oprema, uređaji i ostala ulaganja u imovinu Javne vatrogasne postrojbe** plan rashoda se povećava za 79.513 eura odnosno za 251,38% i novi plan iznosi 111.143 eura, a povećanje se odnosi na rashode za nematerijalnu imovinu, te na rashode za nabavu postrojenja i opreme (opreme za protupožarnu zaštitu i videonadzor) za potrebe Javne vatrogasne postrojbe te nabavu prijevoznih sredstva i financira se iz prenesenog viška vlastitih prihoda.

**RAZDJEL 002 UPRAVNI ODJEL ZA PRORAČUN I FINANCIJE**

Prijedlogom Prvih izmjena i dopuna financijskog plana Upravnog odjela za proračun i financije za 2024. godinu ukupno planirana sredstva odjela iznose 6.311.548 eura što je povećanje za 198.098 eura odnosno za 3,24% u odnosu na izvorni proračun za 2024. godinu

Financijski plan Upravnog odjela prikazan je po programima i aktivnostima u sljedećoj tablici:



**PROGRAM Javna uprava i administracija** Prvim izmjenama i dopunama proračuna za 2024. godinu predloženo je povećanje rashoda za 198.098 eura i novi plan iznosi 5.811.548 eura, a odnosi se na sljedeće:

**Aktivnost A100001 Materijalni i financijski rashodi** **poslovanja** **gradske uprave** planirani su u iznosu od 216.113 eura što je za 45.613 eura više u odnosu na plan za 2024. godinu, a povećanje rashoda se odnosi na povećanje ostalih nespomenutih rashoda poslovanja za 33.513 eura što uključuje povrat za više uplaćene prihode, povrat preplaćenih prihoda u državni proračun i povrat EU sredstava za projekt Školski obrok za svako dijete te na povećanje sredstva za bankarske usluge i platni promet u iznosu od 12.100 eura.

**Aktivnost A100002 Rashodi za zaposlene u Gradskoj upravi** povećani su za 110.172 eura i novi plan iznosi 3.827.772 eura pri čemu su rashodi za plaće planirani su u iznosu od 3.019.172 eura, za doprinose za zdravstveno osiguranje planirano je 488.500 eura, a ostali rashodi za zaposlene (božićnica, regres, otpremnine) u iznosu od 320.000 eura, dok je naknada za nezapošljavanje osoba s invaliditetom planirana u iznosu od 100 eura.

**Aktivnost A100003 Financiranje usluga naplate** planirana je u iznosu od 528.350 eura, što je povećanje za 30.000 eura, a povećanje se odnosi na povećane troškove naplate prihoda od poreza koje naplaćuje Porezna uprava.

**Aktivnost A100008 Otplata kamata po kreditima** planirana je u iznosu od 127.313 eura, što je povećanje od 12.313 eura odnosno za 10,71%, a povećanje se odnosi na rashode za kamate za primljene zajmove od tuzemnih banaka i to za kamate na kredite u otplati i na interkalarne kamate za kredite u korištenju.

**RAZDJEL 003 UPRAVNI ODJEL ZA PROSTORNO UREĐENJE I POSLOVE PROVEDBE DOKUMENATA PROSTORNOG UREĐENJA**

Prvim izmjenama i dopunama plana za 2024. godinu proračun Upravnog odjela za prostorno uređenje i provedbu dokumenata prostornog uređenja povećava se za 102.800 eura ili 21,43%, te iznosi 582.400 eura.



**PROGRAM Prostorno planska dokumentacija** sastoji se od tri projekta

**Kapitalni projekt K400001 Izrada prostorno planske dokumentacije** **i urbanističkih planova** ovim izmjenama povećava se za 92.050 eura te novi plan iznosi 153.150 eura.

**Kapitalni projekt K400002 e-planovi** predstavlja novi projekt koji je planiranim izmjenama i dopunama predložen u iznosu od 115.000 eura, a uključuje rashode za usluge digitalizacija prostornih planova.

**Tekući projekt T400002 Urbanističko – arhitektonski natječaji** planiran je u iznosu od 314.250 eura, odnosno smanjen je za 104.250 eura, a kroz taj projekt financirat će se provedba urbanističko – arhitektonskih natječaja od interesa za Grad.

**RAZDJEL 004 UPRAVNI ODJEL ZA GRADNJU I ZAŠTITU OKOLIŠA**

Prijedlogom Prvih izmjena i dopuna financijskog plana Upravnog odjela za gradnju i zaštitu okoliša za 2024. godinu, ukupno planirana sredstva iznose 48.686.893 eura. Planirani rashodi i izdaci provode se kroz sljedeće programe:









**PROGRAM Vatrogastvo** ovim Izmjenama i dopunama Proračuna za 2024. godinu smanjuje se za 386.000 eura, odnosno **Aktivnost K200101 Oprema, uređaji i ostala ulaganja u imovinu JVP** smanjuje se za planirani iznos, a odnosi se na troškove izgradnje garaže Javne vatrogasne postrojbe.

**PROGRAM Građenje komunalne infrastrukture** planiran je unutar ovog Upravnog odjela u iznosu od 12.194.693 eura što je za 100.057 eura manje u odnosu na plan za 2024. godinu. Ovim programom se određuje građenje komunalne infrastrukture na području Grada Karlovca za građevine komunalne infrastrukture koje će se graditi radi uređenja neuređenih dijelova građevinskog područja, odnosno u uređenim dijelovima građevinskog područja, građevina koje će se graditi izvan građevinskog područja i postojeće građevine komunalne infrastrukture koje će se rekonstruirati i način njihove rekonstrukcije. Planirani rashodi se najvećim dijelom odnose na troškove proširenja i izgradnje dodatne komunalne infrastrukture – izgradnju i rekonstrukciju prometnica, oborinske odvodnje, izgradnju nogostupa, izgradnje javne rasvjete, uređenje okoliša izgradnje parkirališta i dječjih igrališta.

Do promjena je došlo na sljedećim kapitalnim projektima:

* Karlovac II Mala Švarča
* Karlovac II Baščinska
* Karlovac II Triglavska
* Karlovac II Donja Švarča
* Karlovac II Drežnik
* Karlovac II Zvijezda
* Karlovac II - Bohinjska, Skadarska
* Nogostup Žumberačka
* Nogostup Hrnetić
* Nogostup Sajevac
* Park Grabrik
* Uređenje Kupske ulice
* Obilaznica Zvijezda
* Prometnica Poslovna zona Selce
* Klizište Vukmanić
* Klizište Rečica
* Oborinska odvodnja Ljubljanska
* Pristupna prometnica ulica Mostanje
* Uređenje trga bana Josipa Jelačića
* Most Banija
* Parkiralište groblja Šišljavić
* Izgradnja igrališta Donje Pokupje
* Klizište Zadobarje

**PROGRAM Zaštita i očuvanje kulturne baštine** planiran je u iznosu većem za 5.929.931 eura i novi plan iznosi 17.229.931 eura pri čemu se na troškove cjelovite obnove objekata stradalih u potresu (KAMOD, Hrvatski dom, Mihalićeva kuća, zgrada Gradskog muzeja, zgrada gradske uprave na trgu bana J.Jelačića) odnosi većina sredstava u iznosu od 16.992.198 eura. Ostali rashodi u iznosu od 237.733 eura odnose se na kapitalne donacije građanima za obnovu objekata u zaštićenoj kulturno povijesnoj cjelini, te manji dio za projektnu dokumentaciju za Vojno groblje, uključujući spomenik Glorijeta te čuvene arkade.

**PROGRAM Zaštita okoliša i gospodarenje otpadom** planiran je u iznosu većem za 224.143 eura i novi plan iznosi 1.453.466 eura, a najznačajnije promjene odnose se na sljedeće projekte:

**Aktivnost A400201 Usluge za zaštitu okoliša** planirani iznos povećava se za 2.000 eura i novi plan iznosi 202.000 eura, a odnosi se na povećanje rashoda za nabavu postrojenja i opreme.

**Kapitalni projekt K400201 Sanacija odlagališta Ilovac** planirani iznos se povećava se za 257.493 eura i iznosi 475.493 eura, a odnosi se na troškove radova na izgradnji nove kazete na odlagalištu Ilovac, a 60% troškova projekta sufinancira Fond za zaštitu okoliša i energetsku učinkovitost.

**Tekući projekt T400201 Centar za gospodarenje otpadom** rashodi se povećavaju za 20.000 eura, a odnose se na kapitalne pomoći KODOS-u za izgradnju centra za gospodarenje otpadom na Babinoj Gori.

**Tekući projekt T400202 Program zaštite okoliša i gospodarenja otpadom** smanjuju se rashodi u iznosu od 55.350 eura, te novi plan iznosi 14.000 eura, a planirano smanjenje se odnosi na smanjenje usluga promidžbe i informiranja za 5.350 eura te smanjenje rashoda za usluge drobljenja materijala od rušenju u iznosu od 50.000 eura.

**PROGRAM Energetska učinkovitost** izmjenama i dopunama Plana za 2024. godinu planiran je unutar ovog upravnog odjela u iznosu od 225.310 eura, a rashodi se u cijelosti odnose na energetsku obnovu zgrade Javne vatrogasne postrojbe, te je djelomično sufinanciran sredstvima Fonda za zaštitu okoliša i energetsku učinkovitost.

**PROGRAM Predškolski odgoj i obrazovanje** u okviru Upravnog odjela za gradnju i zaštitu okoliša izmjenama i dopunama se povećava za 3.328.005 eura, odnosno za 91,68% te novi planirani iznos za 2024. godinu iznosi 6.958.025 eura, a povećanje se odnosi na sljedeće kapitalne projekte

* **Kapitalni projekt K600001 Izgradnja dječjeg vrtića Luščić** povećanje od 2.614.392 eura, novi plan iznosi 5.320.792 eura
* **Kapitalni projekt K600002 Izgradnja dječjeg vrtića Rečica** povećanje od 50.433 eura, novi plan iznosi 950.433 eura
* **Kapitalni projekt K600005 Dječji vrtić Hrnetić** povećanje od 663.180 eura, novi plan iznosi 686.800 eura

**PROGRAM Osnovnoškolsko obrazovanje** povećan je ovim izmjenama i dopunama za 265.000 eura, a povećanje se odnosi na **Kapitalni projekt K600103 Izgradnja OŠ Luščić** pri čemu su rashodi za usluge uklanjanja objekata planirani u iznosu od 375.000 eura, a istovremeno su smanjeni rashodi za nematerijalnu proizvodnu imovinu (projektna dokumentacija) za 110.000 eura.

**PROGRAM Razvoj sporta i rekreacije** planirano je povećanje rashoda za 1.865.948 eura, odnosno za 86,70%, čime novi plan za 2024. godinu iznosi 4.018.198 eura

**Kapitalni projekt K600305 Izgradnja nogometnog igrališta Turanj** povećavaju se rashodi u iznosu od 500.000 eura, te novi plan iznosi 1.000.000 eura.

**Kapitalni projekt K600306 Sokolski dom** je novi projekt planiran ovim Izmjenama i dopunama u iznosu od 1.165.948 eura, a odnosi se na energetsku obnovu zgrade Sokolskog doma, a dio projekta sufinancira se iz pomoći temeljem prijenosa EU sredstava.

**Kapitalni projekt K600307 Dodatna ulaganja u ostale sportske objekte** sredstva za ovaj projekt povećavaju se 200.000 eura i novi plan iznosi 520.000 eura, a odnosi se na ulaganja u postojeći objekt Teniskog centra na Korani.

**PROGRAM Upravljanje imovinom** unutar ovog upravnog odjela povećava se za 1.270 eura, a navedeno povećanje odnosi se na **Kapitalni projekt K700005 Vatrogasni dom Velika Jelsa** unutar kojeg su ovim izmjenama i dopunamaplanirani troškovi projektne dokumentacije u iznosu od 1.270 eura.

**RAZDJEL 005 UPRAVNI ODJEL ZA KOMUNALNO GOSPODARSTVO,** **PROMET I MJESNU SAMOUPRAVU**

Prijedlogom Prvih izmjena i dopuna financijskog plana za 2024. godinu ukupno planirana sredstva Upravnog odjela za komunalno gospodarstvo, promet i mjesnu samoupravu iznose 10.921.623 eura i povećana su za 1.007.266 eura. Planirani rashodi i izdaci provode se kroz sljedeće programe:



















**PROGRAM Civilna zaštita i spašavanje** unutar ovog upravnog odjela planiran je u iznosu od 180.142 eura što je 70.742 eura više u odnosu na planirano Proračunom za 2024. godinu. Povećanje se odnosi na **Aktivnost A200002 Sanacija šteta od potresa**, a radi se o povećanju rashoda za dodatna ulaganja na poslovnim prostorima u iznosu od 89.742 eura. Istovremeno su smanjeni rashodi za **Aktivnost A200001 Hitne mjere za ublažavanje posljedica šteta od potresa** u iznosu od 19.000 eura.

**PROGRAM Održavanje komunalne infrastrukture** izmjenama i dopunama planirani iznos se povećava za 1.052.431 eura i novi plan iznosi 6.584.180 eura, a do promjena je došlo na sljedećim aktivnostima:

 **Aktivnost A300001 Održavanje nerazvrstanih cesta** planirano je povećanje rashoda za 814.816 eura i novi plan iznosi 3.018.086 eura, a odnose se najvećim dijelom na tekuće i investicijsko održavanje nerazvrstanih cesta. Povećanje sredstava odnosi se na rashode za zimsku službu koji su povećani za 120.000 eura, rashode za usluge asfaltiranja nerazvrstanih cesta koji su povećani za 550.000 eura te rashode za sanaciju cesta od posljedica poplava koji su povećani za 144.816 eura.

**Aktivnost A300002 Održavanje zelenih površina i groblja** rashodi se povećavaju za 55.250 eura, odnosno 3,22% pri čemu novi plan za 2024. godinu iznosi 1.722.250 eura, a povećavaju se rashodi za tekuće i investicijsko održavanje zelenih površina i groblja.

**Aktivnost A300004 Održavanje sustava oborinske odvodnje** planirano je povećanje rashoda za 32,77%, odnosno 133.365 eura, pri čemu novi plan iznosi 540.365 eura, a povećanje se odnosi na povećanje rashoda za usluge održavanja građevina javne odvodnje oborinskih voda.

**Aktivnost A300005 Čišćenje javnih površina** planirano je povećanje rashoda za čišćenje javnih i drugih prometnih površina za 65.000 eura, pri čemu novi plan za 2024. godinu iznosi 415.000 eura.

**Aktivnost A300006 Uređenje grada povodom božićnih i novogodišnjih blagdana** rashodi se povećavaju za 4.0000 eura za usluge kićenja grada, te novi plani iznosi 69.272 eura.

**Aktivnost A300007 Održavanje dječjih igrališta i sportskih terena** planirano povećanje u iznosu od 10.000 eura odnosi se na opremanje dječjih igrališta, pri čemu novi plan za navedenu aktivnost za 2024. godinu iznosi 190.000 eura.

**Aktivnost A300008 Ostale intervencije u gradu** smanjenaje za 30.000 eura, odnosno 45,94%, te novi plan iznosi 35.309 eura.

**PROGRAM Građenje komunalne infrastrukture** unutar ovog upravnog odjela planiran je nakon izmjena i dopuna u iznosu 1.403.110 eura, odnosno planirano je smanjenje rashoda za 561.492 eura ili 28,58%.

Ovim programom planirano je asfaltiranje makadam prometnica nakon radova na aglomeraciji, kao i asfaltiranje makadam prometnica po prioritetima mjesnih odbora, a rashodi za kapitalne projekte ovim izmjenama i dopunama mijenjali su se kako slijedi:



**PROGRAM Razvoj i sigurnost prometa** ovim izmjenama i dopunama plan se povećava za 10.000 eura i novi plan iznosi 876.000 eura, a povećanje se odnosi na **Aktivnost A300202 Urbana oprema** i to za izdatke za nabavu urbane opreme.

**PROGRAM Predškolski odgoj i obrazovanje** odnosi se na provedbu projekata održavanja i dodatnih ulaganja na vrtićkim objektima korištenjem vlastitih i nacionalnih izvora prihoda. Planirano povećanje rashoda unutar ovog programa iznosi 92.225 eura, a odnosi se na **Kapitalni projekt K600003 Rekonstrukcija dječjeg vrtića Banija** za uređenje vanjskih igrališta za što je izmjenama i dopunama planirano 190.000 eura.

**PROGRAM Promicanje kulture** u ovom upravnom odjelu provodi se kroz **Kapitalni projekt K600407 Stari Grad Dubovac**, za što je planirano 31.000 eura zbog smanjenja dodatnih ulaganja na objektu Starog grada Dubovca te kroz **Kapitalni projekt K600408 Revitalizacija Starog grada Dubovca** za koji je ovim izmjenama i dopunama planiran iznos od 25.000 eura za projektnu dokumentaciju za revitalizaciju spomenutog objekta.

**PROGRAM Upravljanje imovinom** planirana su sredstva u iznosu od 997.836 eura što je povećanje za 341.944 eura, odnosno za 52,13%, a sredstva se odnose na održavanje i ulaganja u objekte u vlasništvu Grada: poslovne prostore, stanove, objekte javne i društvene namjene. Ovim izmjenama i dopunama proračuna mijenjaju se slijedeći projekti:

**Kapitalni projekt K700004 Projekt sanacije pothodnika** planirano je smanjenje rashoda za 92.000 eura, te novi plan iznosi 38.000 eura.

**Tekući projekt T700001 Upravljanje stambenim fondom** kroz ovu aktivnost osiguravaju se sredstva za tekuće i investicijsko održavanje i dodatna ulaganja u stanove u vlasništvu Grada, a planirana sredstva ovim rebalansom povećana su za 290.377 eura i novi plan iznosi 405.754 eura.

**Tekući projekt T700002 Upravljanje poslovnim prostorima u vlasništvu grada** osigurana su dodatna sredstva u iznosu od 48.567 eura, te novi plan iznosi 239.082 eura pri čemu se povećanje odnosi na dodatna ulaganja na poslovnim prostorima u vlasništvu grada.

**Tekući projekt T700003 Upravljanje objektima javne namjene** planirano je povećanje rashoda za 95.000 eura, odnosno 43,18% i novi plan iznosi 315.000 eura, a povećavaju se sredstva za održavanje objekta javne i društvene namjene za 45.000 eura, te rashodi za dodatna ulaganja na objektu Konjički klub Karlovac za 50.000 eura.

**GLAVA 02 MJESNA SAMOUPRAVA**

**PROGRAM Mjesna samouprava** planirano je smanjenje rashoda za financiranje rada mjesne samouprave za 3.584 eura i novi plan iznosi 280.369 eura, a proračunom odnosno rebalansom planirani su rashodi za svih 12 gradskih četvrti i 26 mjesnih odbora.

 **Aktivnost A200201 Materijalni i financijski rashodi poslovanja mjesne samouprave** smanjeni su za 4.395 eura odnosno za 2,36% i novi plan iznosi 181.567 eura. Povećanje rashoda odobreno je za MO Orlovac, MO Šišljavić i MO Vukmanić, dok je smanjenje rashoda definirano za MO Pokupska dolina, MO Kablar, te GČ Rakovac.

 **Tekući projekt T200201 Ka-kvart** povećan je ovim rebalansom za 811 eura odnosno za 0,83% i novi plan iznosi 98.802 eura. Povećanje se odnosi na projekt Ka-kvart u GČ Grabrik, GČ Rakovac, MO Kablar, MO Pokupska dolina i MO Šišljavić, dok je smanjenje rashoda prisutno kod MO Vukmanić.

**RAZDJEL 006 UPRAVNI ODJEL ZA IMOVINSKO PRAVNE POSLOVE I UPRAVLJANJE IMOVINOM**

Planirani rashodi Upravnog odjela za imovinsko pravne poslove i upravljanje imovinom iznose 1.490.699 što je za 222.746 eura odnosno za 17,57% više u odnosu na plan upravnog odjela za 2024.godinu. Promjene se odnose na sljedeće programe:





**PROGRAM Građenje komunalne infrastrukture** ukupno planirana sredstva se povećavaju za 22.746 eura odnosno za 3,36% i novi plan iznosi 700.547 eura, a unutar ovog upravnog odjela troškovi programa se najvećim dijelom odnose na rješavanje imovinsko pravnih odnosa odnosno otkup zemljišta za građenje komunalne infrastrukture. Promjene se odnose na sljedeće projekte građenja komunalne infrastrukture:

**Kapitalni projekt K300116 Groblje Jamadol** - sredstva se smanjuju za 17.254 eura

**Kapitalni projekt K300157 Oborinska odvodnja Ljubljanska** – sredstva se povećavaju za 40.000 eura

**PROGRAM Upravljanje imovinom** ukupna sredstva povećana su za 200.000 eura i novi plan iznosi 737.600 eura, a izmjene se odnose na sljedeće projekte:

 **Kapitalni projekt K700002 Kupnja stanova** planiran je ovim izmjenama i dopunama Proračuna za 2024. u iznosu od 100.000 eura za kupnju stanova za potrebe korisnika gradskih stanova.

**Kapitalni projekt K700003 Otkup zemljišta** povećani su rashodi za otkup zemljišta za 100.000 eura, odnosno 100% te je novi planirani iznos za 2024. godinu 200.000 eura.

**RAZDJEL 007 UPRAVNI ODJEL ZA GOSPODARSTVO, RAZVOJ GRADA I EU FONDOVE**

 Prvim izmjenama i dopunama proračuna za 2024. godinu ukupni rashodi za Upravni odjel za gospodarstvo, razvoj grada i EU fondove planirani su u iznosu većem za 851.795 eura, odnosno za 16,83% i novi plan iznosi 5.912.432 eura.







**GLAVA 01 ODJEL ZA GOSPODARSTVO, RAZVOJ GRADA I EU FONDOVE**

**PROGRAM Zaštita i očuvanje kulturne baštine** planiran je Prvim izmjenama i dopunama Proračuna za 2024. godinu unutar ovog upravnog odjela u iznosu od 18.900 eura, a odnosi se na kapitalne projekte obnove zgrada KAMOD-a, Hrvatskog doma, zgrade gradske uprave na trgu bana J.Jelačića, zgrade Gradskog muzeja te rodne kuće Slavka Mihalića na adresi Gornja Gaza 3.

**PROGRAM Zaštita okoliša i gospodarenje otpadom** planiran je u iznosu od 54.950 eura, a odnosi se na **Tekući projekt T400203 Prilagodba klimatskim promjenama** koji jeplaniran u istom iznosu, pri čemu su rashodi za usluge planirani u iznosu od 12.500 eura, a rashodi za nabavu postrojenja i opreme u iznosu 42.450 eura, a dio projekta financirat će Fond za zaštitu okoliša i energetsku učinkovitost.

**PROGRAM Energetska učinkovitost** planiran je u iznosu manjem za 8,87% odnosno za 87.426 eura manje u odnosu na plan za 2024. godinu, te je novi planirani iznos 898.045 eura. Promjene se odnose na sljedeće aktivnosti:

**Aktivnost A400301 Rashodi za pripremu projekata energetske učinkovitosti** povećani su za 38.000 eura ili za 190%, pri čemu je novi planirani iznos 58.000 eura, a odnosi se na rashode za usluge pripreme projekta.

**Kapitalni projekt K400301 Solarizacija ustanova grada Karlovca – SolariKA** planirano je smanjenje rashoda za 292.498 eura ili za 68,81%, pri čemu novi plan iznosi 132.573 eura, a smanjenje se najvećim dijelom odnosi na dodatna ulaganja na građevinskim objektima, dok se na smanjenje rashoda za usluge odnosi samo 498 eura. Smanjenje je uzrokovano činjenicom da je veći dio projekta završen 2023. godine.

**Kapitalni projekt K400302 Energetska obnova javne rasvjete** smanjeni su rashodi za usluge u iznosu od 56.380 eura, pri čemu novi plan za 2024. godinu iznosi 225.620 eura.

**Tekući projekt T400301 We Join Forces for the Green Future** planirani rashodi se smanjuju za12.046 eura ili 42,06%, a novi plan iznosi 16.592 eura, a smanjenje se odnosi na rashode za zaposlene na navedenom projektu.

**Tekući projekt T400303 PREP4KaGT-1** planirano jepovećanje rashoda za 8.498 eura, te je novi planirani iznos 33.398 eura, a unutar projekta povećanje se odnosi na rashode za usluge u iznosu od 5.200 eura te na ostale nespomenute rashode poslovanja u iznosu od 3.298 eura.

**Tekući projekt T400304 SHARES** planirano je smanjenje u ukupnom iznosu od 2.000 eura pri čemu su rashodi za usluge smanjeni za 1.000 eura, a subvencije trgovačkim društvima, zadrugama, poljoprivrednicima i obrtnicima izvan javnog sektora 1.000 eura. Novi plan za 2024. godinu za navedeni projekt iznosi 6.996 eura.

**Tekući projekt T400305 CITY WALK 2.0.** je novi projekt planiran Prvim izmjenama i dopunama Plana za 2024. godinu u iznosu od 119.000 eura čiji je cilj promicanje energetske tranzicije u prometnom sektoru drastičnim smanjenjem potrošnje energije u gradskom prijevozu.

**Tekući projekt T400306 INFIRE** je također novi projekt planiran Izmjenama i dopunama u iznosu od 108.500 eura, a financira se djelomično iz pomoći temeljem prijenosa EU sredstava, iz državnog proračuna te iz vlastitih sredstava.

**Tekući projekt T400307 Fortitude** planiran je ovim Izmjenama i dopunama u iznosu od 1.500 eura, od čega se čitav iznos odnosi na rashode za usluge.

**PROGRAM Jačanje gospodarstva** planiran je unutar ovog upravnog odjela u iznosu većem za 100.000 eura, te novi plan za 2024. godinu iznosi 298.140 eura, a povećanje se odnosi na **Aktivnost A500001 Mjere poticanja razvoja gospodarstva** kod koje su povećane potpore poduzetništvu za spomenuti iznos.

**PROGRAM Poljoprivreda i ruralni razvoj** Prvim izmjenama i dopunama predloženo je povećanje rashoda za 6.049 eura i novi plan iznosi 205.209 eura, promjene se odnose na sljedeću aktivnost:

 **Aktivnost A500101 Subvencija i potpore za poljoprivredu i ruralni razvoj** plan rashoda povećan je za 5.093 eura, odnosno za 3,40%, te je novi planirani iznos 155.093 eura, a povećanje se odnosi na povećanje subvencija poljoprivrednim gospodarstvima za diverzifikaciju djelatnosti te za primarnu proizvodnju po zahtjevu.

 **Aktivnost A500103 Upravljanje poljoprivrednim zemljištem** obuhvaća rashode upravljanje poljoprivrednim zemljište u vlasništvu Grada i RH, te rashode za čišćenje poljoprivrednih površina i održavanje gradskih vrtova. Ovi rashodi povećani su za 956 eura i novi plan iznosi 27.276 eura.

**PROGRAM Poticanje razvoja turizma** planirano je povećanje rashoda za 648.540 eura ili za 75,23% u odnosu na planirani iznos i novi plan iznosi 1.510.668 eura, a promjena je rezultat sljedećih aktivnosti:

 **Aktivnost A500201 Promidžba turizma Grada Karlovca** planirano je povećanje rashoda za 17.000 eura i novi plan iznosi 131.500 eura, a predloženo povećanje odnosi se na povećanje potpora Turističkoj zajednici Grada Karlovca za destinacijski menadžment.

 **Aktivnost A500202 Manifestacija „Zvjezdano ljeto“** povećani su rashodi za 145.000 eura ili za 72,32% i novi plan iznosi 345.500 eura, a odnose se na rashode za usluge, naknade troškova osobama izvan radnog odnosa, te ostale usluge, a sve u svrhu realizacije trotjednih kulturno-sportskih i zabavnih programa.

**Aktivnost A500203 Manifestacija „Dani piva“** povećani su rashodi za 100.000 eura odnosno za 49,38% i novi plan iznosi 302.500 eura. Ova sredstva utrošit će se za organizaciju tradicionalne manifestacije Dani Piva Karlovac kojoj je organizator Grad Karlovac.

**Aktivnost A500204 Manifestacija „Advent“** povećani su rashodi za 200.000 eura te ukupan plan iznosi 353.300 eura, a sredstva će se utrošiti za organizaciju spomenute manifestacije s pratećim aktivnostima.

**Aktivnost A500205 Ostale manifestacija** rashodi se povećavaju za 15.000 eura ili za 11,87% i novi plan iznosi 141.328 eura, a sredstvima će se financirati različite manje manifestacije tijekom godine kojima je Grad organizator ili suorganizator poput 2. Quatro River Rally, Prvomajska biciklijada, Noć tvrđava, Dan državnosti, Karlovački cener, Finale HAKL lige i dr.

**Tekući projekt T500201 Turistička infrastruktura** predloženo je povećanje rashoda za 50.000 eura ili za 76,92% i novi plan iznosi 115.000 eura, a planirano povećanje se odnosi na tekuće donacije za uređenje prostora za vjerski turizam koje su planirane u iznosu od 50.000 eura.

**Tekući projekt T500203 GIFTSNET** je novi projekt planiran Prvim izmjenama i dopunama plana za 2024. godinu u iznosu od 121.540 eura, a odnosi se na projekt koji je svojevrsni nastavak projekta Fortitude. Nositelj projekta bit će Javna ustanova Tvrđava kulture Šibenik, a partneri na projektu Grad Karlovac, Opština Bar, Opština Trebinje i Grad Banja Luka. Najveći dio planiranih troškova čine radovi na Starom gradu Dubovcu.

**PROGRAM Predškolski odgoj i obrazovanje** planirani su rashodi u ukupnom iznosu od 2.300 eura, a odnose se na rashode za usluge **Kapitalnog** **projekta K600001 Izgradnja dječjeg vrtića Luščić** te **Kapitalnog projekta K600005 Dječji vrtić Hrnetić.**

**GLAVA 02 AQUATIKA – SLATKOVODNI AKVARIJ KARLOVAC**

 Djelatnost proračunskog korisnika Aquatika – slatkovodni akvarij Karlovac provodi se kroz program Poticanje razvoja turizma budući da je to primarno turistička atrakcija. Za provedbu programa planirana su sredstva u iznosu većem za 67.853 eura u odnosu na planirano Proračunom za 2024. godinu i novi plan iznosi 1.022.853 eura.

**PROGRAM Poticanje razvoja turizma** provodi se kroz nekoliko aktivnosti i projekata od kojih se promjene u ovom rebalansu odnose na dvije aktivnosti. Povećanja rashoda zasnivaju se na povećanim prihodima Aquatike i prijenosu viška prihoda iz prošle godine.

**Aktivnost A500206 Materijalni i financijski rashodi poslovanja** su povećani za 46.976 eura i novi plan iznosi 552.976 eura, a odnose se na troškove redovnog poslovanja ustanove i troškove upravnog vijeća. Povećanje rashoda odnosi se na rashode za materijal i energiju te rashode za usluge, a navedeno povećanje financirat će se iz viška prihoda ostvarenih prethodne godine.

**Aktivnost A500207 Rashodi za zaposlene** se povećavaju za 20.877 eura i novi plan iznosi 415.877 eura, a promjene se odnose isključivo na dio rashoda koji će biti financiran iz viška prihoda prethodne godine.

**GLAVA 03 KINO EDISON, MULTIMEDIJSKI CENTAR ZA KULTURNO-TURISTIČKE SADRŽAJE**

Ukupno planirana sredstva za rad ustanove Kino Edison ovim izmjenama i dopunama plana za 2024. godinu iznose 711.109 eura, odnosno povećavaju se za 40.629 eura. Budući da je ovo primarno ustanova kulture, djelatnost ove ustanove odvija se kroz **PROGRAM Promicanje kulture** za kojeg je planirano 711.109 eura za sljedeće aktivnosti i projekte:

**Aktivnost A600402 Materijalni i financijski rashodi poslovanja** planiraju se u iznosu od 197.833 eura što je smanjenje za 23.837 eura, a odnosi primarno na smanjenje rashoda za materijal i energiju, rashoda za usluge te ostalih nespomenutih rashoda poslovanja.

 **Aktivnost A600403 Rashodi za zaposlene** planirano je povećanje rashoda za 39.000 eura, odnosno 21,46% te novi plan iznosi 220.700 eura, a odnosi se na rashode za bruto plaće, rashode za doprinose na plaće, te ostale rashode za zaposlene u ovoj ustanovi.

 **Aktivnost A600404 Programska djelatnost** planirana je u iznosu većem za 25.466 eura, te iznosi 286.796 eura, a posljedica je to povećanja rashoda za usluge te rashoda za ostale nespomenute rashode poslovanja, a iz kojih se financira nabava filmova koji se prikazuju u kinu.

**RAZDJEL 008 UPRAVNI ODJEL ZA DRUŠTVENE DJELATNOSTI**

Prijedlogom prvih Izmjena i dopuna financijskog plana za 2024. godinu Upravni odjel za društvene djelatnosti je planiran u ukupnom iznosu od 34.740.414 eura, odnosno povećan je za 4.742.612 eura ili 15,81% u odnosu na izvorni plan.

**GLAVA 01 DRUŠTVENE DJELATNOSTI**

Iz tablice u nastavku vidljivo je da su rashodi Glave UO za društvene djelatnosti veći za 439.596 eura ili za 11,87% te novi plan iznosi 4.142.350 eura.



**PROGRAM Predškolski odgoj i obrazovanje** predloženim prvim Izmjenama i dopunama Proračuna Grada Karlovca za 2024. godinu planiran je u iznosu većem za 16.414 eura i novi plan iznosi 152.414 eura, a povećanje rashoda se odnosi na sufinanciranje troškova smještaja djece u privatnim vrtićima.

**PROGRAM Osnovnoškolsko obrazovanje** povećani su rashodi za 2.600 eura, odnosno 3,09% te novi plan za 2024. godinu iznosi 86.839 eura, a promjena se odnosi na **Tekući projekt T600116 Pomoćnici u nastavi VII** kod kojeg su planirana sredstva u iznosu od 2.600,00 eura, što dosad nije bilo planirano proračunom. Sredstva se odnose na projekt koji će se provoditi za školsku godinu 2024/2025.

**PROGRAM Programi za djecu i mlade** planiran je u iznosu većem za 51.582 eura i novi plan iznosi 461.083 eura, a odnosi se na sljedeće aktivnosti i projekte:

**Aktivnost A600203 Zaklada izvrsnosti i inovativnosti Grada Karlovca** planirano je povećanje rashoda za 10.000 eura i novi plan iznosu 15.650 eura, a sredstva Grad doznačuje Zakladi Nikola Tesla.

**Aktivnost A600206 Pomoći proračunskim korisnicima u školstvu** planirana sredstva smanjena su za 1.500 eura, a smanjenje se odnosi na smanjenje rashoda za usluge za spomenuti iznos.

**Aktivnost A600207 Provedba gradskog programa za mlade** planirana je u iznosu većem za 23.082 eura i novi plan iznosi 91.054 eura, a povećanje se odnosi na rashode za usluge u iznosu od 1.000 eura, te na povećanje tekućih donacija u novcu za Malu scenu i Urbani park Hrvatskog doma u iznosu od 15.082 eura te za djelatnost Centra za mlade u iznosu od 7.000 eura.

**Aktivnost A600209 Sufinanciranje prijevoza studenata** plan se povećava za 20.000 eura i novi iznosi 50.000 eura, a odnosi se na povećanje rashoda za usluge prijevoza vlakom redovitih studenata s prebivalištem na području grada Karlovca.

**PROGRAM Razvoj sporta i rekreacije** planiran je u iznosu većem za 57.000 eura, a povećanje rashoda se odnosi na tekuće donacije Karlovačkoj športskoj zajednici za financiranje njihove redovne djelatnosti, za plaće športskih trenera i za prijenos sredstava športskim klubovima za što je planirano 1.694.513 eura.

**PROGRAM Socijalna skrb** planiran je u iznosu većem za 295.000 eura, odnosno 38,27% te novi plan iznosi 1.065.745 eura, a odnosi se na sljedeće aktivnosti:

 **Aktivnost A600502 Skrb o socijalno ugroženoj djeci i mladima** planirano je povećanje rashoda za 5.000 eura, a odnosi se na povećanje naknada za troškove smještaja djece u vrtiće, te novi plan za 2024. godinu za navedenu aktivnost iznosi 33.000 eura.

**Aktivnost A600504 Skrb o umirovljenicima** plan je povećan za 270.000 eura, te novi plan za navedenu aktivnost iznosi 366.500 eura. Planirano povećanje odnosi se na povećanje rashoda za pomoć umirovljenicima s nižim mirovinama.

**Aktivnost A600505 Skrb o prehrani** planirano je povećanje u ukupnom iznosu od 10.000 eura, odnosno 9,26% više u odnosu na izvorni plan, a odnosi se na naknade građanima u naravi za tople obroke.

**Aktivnost A600508 Ostale naknade i pomoći građanima** ukupno su povećane za 10.000 eura zbog povećanja pomoći po posebnim odlukama koje se odobravaju za iznenadne i posebno teške prilike nastale u kućanstvu čime se prevenira nastanak težih posljedica, pomoć građanima u troškovima posebno skupog liječenja vrlo teških bolesti, pomoć građanima u nužnom saniranju izuzetno loših, nehigijenskih, ili opasnih uvjeta stanovanja, pomoć građanima u troškovima nastalim uslijed elementarne nepogode, prigodne darove djeci i socijalno najugroženijim kućanstvima (Uskrs, Božić i eventualne druge prigode).

**PROGRAM Razvoj civilnog društva** u okviru Upravnog odjela za društvene djelatnosti planiran je u iznosu većem za 17.000 eura i novi plan za 2024. godinu iznosi 411.077 eura, a povećanje rashoda odnosi se na sufinanciranje partnerskog udjela u projektima (Zaželi II, Pomažem drugima – pomažem sebi II i Mobilna ruralna sredina) koji su planirani u iznosu od 12.608 eura te na tekuće donacije za javne potrebe u tehničkoj kulturi koje su planirane u iznosu od 103.000 eura. Programom javnih potreba u tehničkoj kulturi planirana su sredstva za sufinanciranje plaće stručne službe Zajednice tehničke kulture putem koje se ostvaruje Program javnih potreba u tehničkoj kulturi, troškova prijevoza zaposlenika, materijalnih troškova, režijskih troškova, tekućeg održavanja inventara i opreme kao i ostalih troškova nastalih u radu Zajednice.

**GLAVA 02 OSNOVNE ŠKOLE**

Prvim izmjenama i dopunama Proračuna Grada Karlovca za 2024. godinu ukupni planirani rashodi za programe osnovnog školstva povećavaju se za 2.849.458 eura, ili 17,90% i novi plan iznosi 18.772.258 eura.



**PROGRAM Osnovnoškolsko obrazovanje** planiran je u iznosu od 15.922.400 eura, a ovim izmjenama i dopunama rashodi se povećavaju za 2.849.458 eura ili 17,90% u odnosu na početni plan i novi plan iznosi 18.771.858 eura.

**Aktivnost A600101 Materijalni i financijski rashodi poslovanja** planirano je povećanje rashoda za 10.551 eura i novi plan iznosi 1.450.152 eura, a najvećim dijelom se odnosi na povećanje naknada troškova zaposlenima, povećanje rashoda za usluge te ostalih naknada građanima i kućanstvima dok su istovremeno smanjeni rashodi za materijal i energiju osnovnih škola.

**Aktivnost A600104 Produženi boravak** povećani su rashodi za 114.206 eura i novi plan iznosi 851.173 eura, a planirano povećanje najvećim se dijelom odnosi na povećanje rashoda za zaposlene učiteljice u produženom boravku, te se povećani rashodi dijelomično financiraju prenesenim viškom iz 2023. godine.

 **Aktivnost A600107 Shema školskog voća** planirano je povećanje rashoda za 2.530 eura i novi plan iznosi 32.326 eura, a odnosi se na rashode za materijal i energiju, odnosno za nabavu namirnica, a koje će se financirati iz sredstava Europske unije i viška prenesenog iz prethodne godine.

**Aktivnost A600109 Prijevoz učenika** planirano je povećanje rashoda za usluge prijevoza u iznosu od 60.550 eura, te novi plan iznosi 165.044 eura, a temelji se na izračunu potrebnih sredstava do kraja godine.

**Aktivnost A600111 Rashodi za zaposlene u osnovnim školama** planirani su u iznosu većem za 2.484.764 eura i iznose 13.966.053 eura, a do povećanja rashoda za zaposlene došlo je zbog povećanja osnovice plaća i drugih materijalnih prava za zaposlene u školstvu, a sve financirano iz Ministarstva obrazovanja.

**Aktivnost A600112 Školska kuhinja** smanjuju se rashodi za 26.201 eura, odnosno 2,89% te novi plan za 2024. godinu iznosi 880.549 eura, a smanjenje se odnosi na rashode za materijal i energiju, odnosno za nabavu namirnica.

**Aktivnost A600113 Ostale aktivnosti u osnovnoškolskom obrazovanju** planirano je povećanje rashoda za 3.284 eura te novi plan iznosi 9.513 eura, a odnosi se na rashode kod Osnovne škole Dubovac za projekt GLOBE, konferenciju StemKA kod Osnovne škole Grabrik, te školu plivanja kod Centra za odgoj i obrazovanje.

**Kapitalni projekt K600101 Nabava nefinancijske imovine** planirano je povećanje rashoda za 19.419 eura i ovim izmjenama novi plan iznosi 364.666 eura. Povećanje je posljedica povećanja rashoda za nabavu nefinancijske imovine kod Osnovne škole Banija, Osnovne škole Švarča, Osnove škole Turanj, Osnovne škole Mahično te Rečica i Skakavac, dok su kod preostalih osnovnih škola rashodi po istoj osnovi smanjeni.

**Kapitalni projekt K600102 Knjige i obrazovni materijal za učenike OŠ** ovim izmjenama i dopunama planira se smanjenje za 6.820 eura, ili za 1,40% te novi plan za 2024. godinu iznosi 479.704 eura.

**Tekući projekt T600104 Erasmus+** je novi projekt planiran ovim Izmjenama i dopunama u iznosu od 1.300 eura kod Osnovne škole Dubovac.

**Tekući projekt T600105 Pomoćnici u nastavi VI** povećavaju se rashodi za 15.968 eura, te novi plan iznosi 369.348 eura, a povećanje se odnosi na rashode za zaposlene na projektu Pomoćnici u nastavi za školsku godinu 2023./2024.

**Tekući projekt T600116 Pomoćnici u nastavi VII** je nova aktivnost planirana Prvim izmjenama i dopunama plana za 2024. godinu u iznosu od 169.907 eura, a odnosi se na rashode za zaposlene na projektu Pomoćnici u nastavu za školsku godinu 2024./2025. što dosad nije bilo planirano proračunom.

**GLAVA 03 USTANOVE KULTURE**

Ukupni plan za redovnu djelatnost ustanova kulture Prvim izmjenama i dopunama Proračuna Grada Karlovca za 2024. godinu povećava se za 872.614 eura i novi plan iznosi 4.047.743 eura, a odnosi se na sljedeće programe:



**PROGRAM Poticanje razvoja turizma** povećava se za 15.000 eura i iznosi 64.037 eura, a odnosi se na Manifestaciju „Zvjezdano ljeto“. Povećanje je planirano kod proračunskog korisnika Gradsko kazalište Zorin dom u navedenom iznosu budući da Zorin dom sudjeluje u organizaciji i provođenju spomenute manifestacije kroz niz umjetničkih priredbi.

**PROGRAM Promicanje kulture** povećavaju se rashodi za 857.614 eura te novi plan za 2024. godinu iznosi 3.983.706 eura, a odnosi se na sljedeće promjene:

**Aktivnost A600402 Materijalni i financijski rashodi poslovanja** smanjeni su za 2.678 eura i novi plan iznosi 502.661 eura, a odnose se na smanjenje materijalnih rashoda kod proračunskog korisnika Gradske knjižnice Ivan Goran Kovačić čiji plan nakon smanjenja iznosi 146.162 eura, dok se istovremeno povećavaju rashodi za navedenu aktivnost kod proračunskog korisnika Muzeji grada Karlovca i Gradsko kazalište Zorin dom, a plan nakon smanjenja iznosi 171.694 eura, odnosno 184.805 eura kod gradskog kazališta.

**Aktivnost A600403 Rashodi za zaposlene** povećani su za 309.384 eura i novi plan iznosi 2.208.004 eura, a odnosi se na povećanje rashoda za zaposlene kod proračunskog korisnika Gradska knjižnica Ivan Goran Kovačić čiji su rashodi za zaposlene nakon izmjena planirani u iznosu od 918.596 eura. Kod proračunskog korisnika Muzeji grada Karlovca rashodi za zaposlene su povećani za 77.000 eura te iznose 732.608 eura, dok su rashodi po istoj osnovi kod Gradskog kazališta Zorin Dom povećani za 48.000 eura, te iznose 556.800 eura.

 **Aktivnost A600404 Programska djelatnost** povećani su rashodi za 99.262 eura i novim planom iznose 694.922 eura, a odnose se na programsku djelatnost korisnika Gradsko kazalište Zorin dom koja je planirana u iznosu od 306.672 eura, korisnika Gradska knjižnice Ivan Goran Kovačić u iznosu od 152.786 eura dok rashodi korisnika Muzeji grada Karlovca nakon smanjenja od 28.474 eura iznose 235.464 eura.

 **Aktivnost A600406 Javni radovi** je nova aktivnost planirana Prvim izmjenama i dopunama plana za 2024. godinu u iznosu od 17.975 eura kod proračunskog korisnika Gradska knjižnica Ivan Goran Kovačić, a financirat će se sredstvima dobivenim od Hrvatskog zavoda za zapošljavanje.

**Kapitalni projekt K600401 Ulaganje u objekte ustanova u kulturi** planirano je povećanje rashoda za 96.676 eura, odnosno 966,66%, te novi plan iznosi 106.677 eura. Najveće povećanje vidljivo je kod Gradskog kazališta Zorin dom, i to u iznosu od 90.000 eura, a odnosi se na I. fazu zamjene stolarije na objektu gradskog kazališta, a dio troškova će se financirati iz državnog proračuna.

**Kapitalni projekt K600402 Nabava nefinancijske imovine** planirani su rashodi u iznosu većem za 14.999 eura, a odnose se na troškove postrojenja i opreme kod proračunskog korisnika Muzeji grada Karlovca, odnosno na nabavu 200 drvenih stolica za Stari grad Dubovac, kupnju vitrina i postamenata za predmete (izložbe) za Stari grad Dubovac, ali i za ostale lokacije (Galerija Karas i Muzej Domovinskog rata) te kupnja polica i ormara za uređenje biblioteke u Galeriji Karas.

**Kapitalni projekt K600403 Nabava knjiga i umjetničkih djela** povećavaju se rashodi kod proračunskog korisnika Muzeji grada Karlovca za 7.000 eura, odnosno 90,93%, čime novi plan za 2024. godinu iznosi 14.698 eura.

**Kapitalni projekt K600408 Revitalizacija Starog grada Dubovca** je novi projekt planiran ovim rebalansom, a ukupno planirani iznos za 2024. godinu kod proračunskog korisnika Muzeji grada Karlovca iznosi 315.000 eura, od čega se 280.000 eura odnosi na rashode za usluge arheoloških istraživanja, a 35.000 eura na rashode za usluge izrade konzervatorskog elaborata.

**GLAVA 04 USTANOVE PREDŠKOLSKOG ODGOJA**

Ukupno planirani izdaci za programe ustanova predškolskog odgoja su povećani za 582.051 eura i iznose 6.318.282 eura.



**PROGRAM Predškolski odgoj i obrazovanje** planiran je u iznosu većem za 582.051 eura ili za 10,15%, i iznosi 6.318.282 eura. Najvećim dijelom promjene se odnose na povećanje rashoda za zaposlene te materijalne i financijske rashode za redovno poslovanje ustanova predškolskog odgoja.

**Aktivnost A600002 Materijalni i financijski rashodi poslovanja** planirana je u iznosu većem za 236.204 eura, a odnose za najvećim dijelom na rashode za usluge te rashode za materijal i energiju za redovno poslovanje ustanova predškolskog odgoja i obrazovanja. Također, planiran je iznos od 10.000 eura kod Dječjeg vrtića Karlovac za nabavu prijevoznog sredstva, te iznos od 20.000,00 eura za nabavu opreme kod Dječjeg vrtića Četiri rijeke.

**Aktivnost A600003 Rashodi za zaposlene** planirani su rashodi u iznosu većem za 332.961 eura, a razlog povećanja rashoda jest između ostalog i povećanje osnovice za isplatu plaća za zaposlene u ustanovama predškolskog odgoja, kao i realizacija prava zaposlenika iz Kolektivnog ugovora za djelatnike predškolskog odgoja.

**Aktivnost A600005 Sufinanciranje programa za djecu s teškoćama** predloženo smanjenje rashoda iznosi 6.551 eura, te novi plan za navedenu aktivnost za 2024. godinu iznosi 47.216 eura, a smanjenje se odnosi na rashode za materijal i energiju te rashode za opremu kod Dječjeg vrtića Karlovac.

**Aktivnost A600006 Javne potrebe u predškolskom odgoju** povećava se iznos rashoda za 19.437 eura i predloženim izmjenama iznosi 50.479 eura i odnosi se na financiranje rashoda za materijal i energiju te nabavu opreme za ostale vrtićke programe, od predškole do programa medijske pismenosti i programa za polaznike vrtića.

**GLAVA 05 USTANOVA ZA UPRAVLJANJE SPORTSKIM OBJEKTIMA**

Ukupno planirana sredstva za rad Ustanove za upravljanje sportskim objektima ovim izmjenama i dopunama plana za 2024. godinu iznose 1.459.781 eura, odnosno smanjuju se za 1.107 eura. Budući da je ovo primarno ustanova za sportsku djelatnost, djelatnost ove ustanove odvija se kroz **PROGRAM Razvoj sporta i rekreacije** za kojeg je planirano 1.459.781 eura za sljedeće aktivnosti i projekte:

 **Aktivnost A600303 Materijalni i financijski rashodi poslovanja** planiraju se u iznosu od 588.730 eura što je povećanje za 98.020 eura, a odnosi se na povećanje rashoda za materijal i energiju u iznosu od 29.980 eura, na rashode za usluge u iznosu od 24.240 eura, naknade troškova zaposlenima 7.800 eura te na nabavu postrojenja i opreme 36.000 eura.

 **Aktivnost A600304 Rashodi za zaposlene** planirano je povećanje rashoda za 4.980 eura, odnosno 0,92% te novi plan iznosi 545.363 eura, a odnosi se na ostale rashode za zaposlene u ovoj ustanovi koji se povećavaju za navedeni iznos.

 **Aktivnost A600307 Dodatna ulaganja u ostale sportske objekte** planirana je ovim izmjenama i dopunama u iznosu od 30.000 eura, a odnosi se na nabavu postrojenja i opreme u spomenutom iznosu.

 **Tekući projekt T600302 Preuzimanje gospodarske cjeline** planira se u iznosu manjem za 134.107 eura te iznosi 295.688 eura, a sredstva su smanjena jer je preuzimanje završeno te su svi planirani troškovi podmireni.



**RAZDJEL 009 SLUŽBA ZA PROVEDBU ITU MEHANIZMA**

Prvim izmjenama i dopunama Plana za 2024. godinu rashodi Službe za provedbu ITU mehanizma nisu se mijenjali te iznose 108.092,00 eura, a odnose se na sljedeći program:



**PROGRAM Integrirana teritorijalna ulaganja** planiran je u iznosu od 108.092 eura. Rashodi se najvećim dijelom odnose na trošak zaposlenih na projektu ITU – tehnička pomoć te na rashode za usluge izrade **Strategija razvoja Većeg urbanog područja** Karlovac u iznosu od 10.000 eura.

**RAZDJEL 010 VLASTITI POGON GRADA ZA OBAVLJANJE KOMUNALNE DJELATNOSTI**

Prvim izmjenama i dopunama Plana za 2024. godinu rashodi Vlastitog pogona Grada za obavljanje komunalne djelatnosti smanjili su se za 30.816 eura, odnosno 5% te iznose 585.519 eura, a odnose se na sljedeći program:



**PROGRAM Poslovi parkinga i pauka** za kojeg je planirano 585.519 eura, a promjene se odnose na sljedeće aktivnosti i projekte

 **Aktivnost A300401 Materijalni i financijski rashodi poslovanja** planiraju se u iznosu od 170.250 eura što je povećanje za 21.600 eura, a odnosi se na povećanje rashoda usluge naplate prihoda u spomenutom iznosu.

 **Tekući projekt T300401 Preuzimanje gospodarske cjeline** planira se u iznosu manjem za 52.416 eura te iznosi 69.519 eura, a smanjenje se najvećim dijelom odnosi na rashode za usluge u iznosu od 46.187 eura, dok se preostali iznos smanjenja odnosi na rashode za zaposlene, rashode za materijal i energiju, ostale nespomenute rashode poslovanja te troškove platnog prometa.

Viši stručni suradnik za lokalnu riznicu Pročelnica UO za proračun i financije

 Iva Matijević, mag.oec. Lidija Malović, dipl.oec.